Smernica Rady
z 18. júna 1991,
ktorou sa po desiaty krát mení a dopĺňa Smernica 76/769/EHS na aproximáciu zákonov, nariadení a administratívnych ustanovení členských štátov vzťahujúcich sa na obmedzenia marketingu a používania určitých nebezpečných látok a prípravkov
(91/338/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100a,
so zreteľom na návrh komisie [1],
v spolupráci s Európskym parlamentom [2],
so zreteľom na vyjadrenie Hospodárskeho a sociálneho výboru [3],
keďže v priebehu obdobia do 31. decembra 1992 musia byť prijaté opatrenia na postupné vytváranie vnútorného trhu; keďže vnútorný trh pokrýva oblasť bez vnútorných hraníc, v rámci ktorej je zaručený voľný pohyb tovaru, osôb, služieb a kapitálu;
keďže uznesenie rady z 25. januára 1988 [4] vyzýva komisiu, aby bezodkladne pristúpila k vypracovaniu zvláštnych opatrení na realizáciu akčného programu spoločenstva zameraného na boj proti znečisťovaniu životného prostredia kadmiom; keďže zároveň musí byť ochraňované aj ľudské zdravie a musí byť preto realizovaná stratégia, ktorá predovšetkým obmedzuje používanie kadmia a stimuluje zameranie výskumu na vyvíjanie náhradných látok;
keďže sa neustále rozvíjajú znalosti a technológie týkajúce sa náhradných látok; keďže by bolo preto vhodné systematické prehodnocovanie situácie vo svetle výsledkov vedecko-technického výskumu zabezpečeného uvedeným uznesením;
keďže polyvinylchlorid (PVC) nesmie byť farbený použitím farbív na báze kadmia; keďže na súčasnej technologickej úrovni je napriek tomu na určité konkrétne použitia potrebné použiť stabilizátor na báze kadmia;
keďže obmedzenia, ktoré už niektoré členské štáty prijali a schválili na používanie a marketing horeuvedených látok alebo prípravkov obsahujúcich takéto látky, majú priamy dopad na vytváranie a fungovanie vnútorného obchodu; keďže je preto v tejto oblasti potrebné aproximovať zákony členských štátov a zmeniť a doplniť prílohu I k smernici 76/769/EHS [5], naposledy zmenenej a doplnenej smernicou 89/678/EHS [6],
PRIJALA TÚTO SMERNICU:
Článok 1
Príloha I k smernici 76/769/EHS sa týmto mení a dopĺňa podľa znenia prílohy k tejto smernici. Nové ustanovenia sa však nevzťahujú na výrobky obsahujúce kadmium, ktoré už sú pokryté inými právnymi predpismi spoločenstva.
Článok 2
V dôsledku rozvoja znalostí a technológií týkajúcich sa náhradných látok, ktoré sú menej nebezpečné ako kadmium a jeho zlúčeniny, komisia je povinná formou konzultácie s členskými štátmi prehodnocovať situáciu, a to po prvýkrát do troch rokov od dátumu uvedeného v článku 3 (1) a následne v pravidelných intervaloch v súlade s postupom stanoveným v článku 2a smernice 76/769/EHS.
Článok 3
1. Členské štáty uvedú do platnosti zákony, nariadenia a administratívne ustanovenia, ktoré sú potrebné na dosiahnutie súladu s touto smernicou najneskôr do 31. decembra 1992. Bezodkladne o tom informujú komisiu.
2. Keď členské štáty prijmú opatrenia, na ktoré sa vzťahujú ustanovenia odseku 1, tieto obsahujú odkazy na túto smernicu alebo pri príležitosti ich úradného zverejnenia sú takýmto odkazom doložené. Metódy na vytváranie takýchto odkazov si určia členské štáty.
Článok 4
Táto smernica je adresovaná členským štátom.
V Luxembourgu 18. júna 1991.